Aj tento rok zorganizovala ROD č. 8 opekačku na Partizánskej lúke. Členovia sa veľmi potešili, pretože ide o veľmi obľúbené podujatie, na ktorom sa stretnú kolegovia a kolegyne mimo pracovného času. ROD č. 8 zabezpečila kompletné občerstvenie, a tak si hneď na začiatku spísali zoznam, čo všetko na opekačku musia doniesť, aby nik nezostal hladný a smädný. A veruže sa im to aj podarilo. Opekali sa špekačky a grilovalo mäsko, ktorého bolo pre každého dostatok.
Ohnisko sa zarezervovalo vopred na Partizánskej lúke, kde je výborne miesto pre väčší počet ľudí. A ako bonus tam mali aj súkromie, takže ich partiu odborárov nikto nevyrušoval. Na mieste sa nachádzal aj drevený altánok, kde sa všetci najedli, a utiekli tak aj pred lúčmi slnka, aby sa nespálili. Po príchode na miesto sa chlapi pustili do prípravy grilu, zatiaľ čo žienky pripravili všetky potrebné suroviny na poriadnu opekačku. Na opekačke sa so svojou rodinou zúčastnil aj predseda odborov Slovnaft pán Kaczor. Svoje si tu našli aj rodinní príslušníci, najmä detičky, ktoré tu čakali preliezky, na ktorých si skracovali chvíle, dokým sa grilovalo mäsko a opekali špekáčiky. Pre nich bola pripravená okrem chutného jedla aj čapovaná malinovka. Touto cestou sa im chceme srdečne poďakovať a tešíme sa na budúci rok.